Jens Christian Lund (S), 2009-05-05:
Når man fremlægger en sådan redegørelse, som ministeren har gjort her, har vi som opposition to muligheder.
Den ene er at slå fast, at det her er en tynd kop te, og at det er for slapt, og den anden mulighed er, at vi siger, at der er sket væsentlige fremskridt i hvert fald i regeringens terminologi.
Vi vælger den positive vinkel og siger, at vi ser nogle fremskridt i redegørelsen her, og vi håber selvfølgelig, at det ikke bare bliver ved terminologien.
Vi i Socialdemokratiet er enige i den generelle betragtning, at værdien af godstransport ofte overses, og ofte udsætter man godstransporten for en urimelig kritik.
Mange erkender ikke den store mængde, som transporteres dagligt og årligt, som også Venstres ordfører gjorde rede for.
Vi er meget tilfredse med, at ministeren prioriterer grøn vækst, og vi er enige i, at det vil kræve, at søfarten og banetransporten skal løfte en væsentlig større del af godstransporten, end det sker i dag.
Derfor er vi enige med ministeren i satsningen på havnene og på investeringer i infrastruktur til havnene.
Det er væsentligt, at havnene overalt i Danmark bliver effektive, for hvis vi kun koncentrerer os om nogle af havnene, vil transporten på landevejene blive større, og derfor skal vi have havnene med i hele periferien.
Generelt er det positivt, så ofte ministeren nævner, at godstransporten skal være grønnere.
Det er også positivt, at regeringen erkender behovet for nye grønne kørselsafgifter.
Det kræver, at regeringen udstikker så klare rammer for transportens CO2-kurver, at de bliver knækket.
Det kræver, at vi får andre brændstoffer, som bliver produceret på miljørigtig og vedvarende energi, men det kræver også regulering og kontrol og en effektiv forskning.
Jeg ved godt, at ministeren er stor tilhænger af konkurrence, og det er også godt nok, men det er væsentligt at minde ministeren om, at den rene kapitalistiske konkurrence bare ikke duer inden for godstransport, ligesom det for øvrigt heller ikke duer inden for en række andre områder.
Vi synes, at ministeren generelt fokuserer for lidt på det faktum, at langt den overvejende del af produktionen foregår i Jylland, mens forbruget er fordelt over hele landet.
Vi er helt enige i satsningen på jernbaneinvesteringer og ikke mindst på de elektriske tog, og som vi talte om med Venstres ordfører, er det jo vigtigt, at vi får kombiterminalerne udbygget, så det kommer til at virke.
Vi vil ikke undlade at erkende, at selv om vi er store tilhængere af transport med tog og skibe, vil behovet for landevejstransporter efter alle prognoser blive øget.
Vi ved, at der er store trængselsområder, der kræver forbedringer, men i den forbindelse er det væsentligt, at ministeren ikke glemmer, at uanset Femernbroen vil langt den største og den væsentligste godsmængde blive transporteret nord-syd i Jylland.
Det må ikke glemmes.
Det kræver, at man tænker på det i den regionale udvikling, men også at vi får lavet noget, der er effektivt med nytænkning med parallelveje både i Midt- og Sønderjylland.
Specielt er det væsentligt, som også Venstres ordfører sagde, at komme vest om Vejle, og det er væsentligt, at Billund Lufthavn knyttes op til motorvejen nord-syd i Jylland.
Vi er tilfredse med ministerens vilje til at satse på intelligente transportsystemer.
Vi håber også, at ministeren vil iværksætte intelligente løsninger for godstransport til og inde i byerne.
Vi erkender, at lastvogne ikke kan undgås til byen, men en række omladninger, ændringer af brændstoffer osv. til byerne vil gøre livet lettere for byboerne.
Vi er tilfredse med satsningen på uddannelse af alle deltagerne i transportbranchen.
Her er det imidlertid væsentligt at kræve, at regeringen også kræver trafiksikkerhed af udenlandske chauffører.
Der skal generelt stilles samme krav til udenlandske vognmænd og chauffører som til danske - også inden for uddannelsesområdet.
Afslutningsvis vil jeg se direkte ned på ministeren og sige: Denne regering er på en del områder inden for energi, miljø og klima blevet bedre til at sige de rigtige ting, og det er da godt.
Værre er imidlertid, at regeringen ikke altid får iværksat de rigtige ting i praksis.
Det må ikke ske her inden for godstransportstrategien.
Ministeren må vise os, at ministeren både kan sige ordene, og også kan iværksætte planerne på en grøn, miljørigtig og ikke mindst sikkerhedsmæssig rigtig måde.
Vi forventer, at ministeren ikke skævvrider landet, men også tænker på at få en ordentlig regional udvikling af dette land.
Vi har store forhåbninger til ministeren.
Ordene var langt bedre, end vi tidligere har set.